ΑΠΟΦΑΣΗ ΤΗΣ ΕΠΙΤΡΟΠΗΣ της 21ης Δεκεμβρίου 1994 σχετικά με την έγκριση προγράμματος εξάλειψης και παρακολούθησης της αφρικανικής πανώλης των χοίρων για το έτος 1995 που υποβλήθηκε από την Πορτογαλία στην οποία καθορίζεται το επίπεδο της χρηματοδοτικής συμμετοχής της Κοινότητας (Το κείμενο στην πορτογαλική γλώσσα είναι το μόνο αυθεντικό) (94/880/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 90/424/ΕΟΚ του Συμβουλίου της 26ης Ιουνίου 1990 σχετικά με ορισμένες δαπάνες στον κτηνιατρικό τομέα (1), όπως τροποποιήθηκε τελευταία από την απόφαση 94/370/ΕΚ (2), και ιδίως το άρθρο 24,

Εκτιμώντας:

ότι η απόφαση 90/424/ΕΟΚ προβλέπει τη δυνατότητα χρηματοδοτικής δράσης της Κοινότητας για την εξάλειψη και την παρακολούθηση της αφρικανικής πανώλης των χοίρων-

ότι, με την επιστολή της 29ης Ιουλίου 1994, η Πορτογαλία υπέβαλε πρόγραμμα εξάλειψης και παρακολούθησης αυτής της νόσου-

ότι, μετά από έλεγχο, αποδείχθηκε ότι το πρόγραμμα αυτό είναι σύμφωνο με την απόφαση 90/638/ΕΟΚ του Συμβουλίου της 27ης Νοεμβρίου 1990 για τον καθορισμό των κοινοτικών κριτηρίων που εφαρμόζονται στις ενέργειες εξάλειψης και παρακολούθησης ορισμένων νόσων των ζώων (3), όπως τροποποιήθηκε τελευταία από την οδηγία 92/65/ΕΟΚ (4)-

ότι το πρόγραμμα αυτό περιλαμβάνεται στον κατάλογο των προγραμμάτων εξάλειψης και παρακολούθησης των νόσων των ζώων που μπορούν να τύχουν χρηματοδοτικής συμμετοχής της Κοινότητας το 1995, όπως καθορίστηκε από την απόφαση 94/769/ΕΚ της Επιτροπής (5)-

ότι, λόγω της σημασίας του προγράμματος για την υλοποίηση των στόχων που έχει θέσει η Κοινότητα σε θέματα υγείας των ζώων, πρέπει να καθοριστεί η χρηματοδοτική συμμετοχή της Κοινότητας σε 50 % των δαπανών που βαρύνουν την Πορτογαλία, με ανώτατο όριο το 1 000 000 Ecu-

ότι η χρηματοδοτική συμμετοχή της Κοινότητας χορηγείται εφόσον οι προβλεπόμενες ενέργειες πραγματοποιούνται και οι αρχές παρέχουν όλες τις αναγκαίες πληροφορίες στις προθεσμίες που προβλέπονται-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εγκρίνεται για την περίοδο από 1ης Ιανουαρίου 1995 έως 31 Δεκεμβρίου 1995 το πρόγραμμα εξάλειψης και παρακολούθησης της αφρικανικής πανώλης των χοίρων που υπέβαλε η Πορτογαλία.

Άρθρο 2

Η Πορτογαλία θέτει σε ισχύ την 1η Ιανουαρίου 1995 τις νομοθετικές, κανονιστικές και διοικητικές διατάξεις για την εφαρμογή του προγράμματος που αναφέρεται στο άρθρο 1.

Άρθρο 3

1. Η χρηματοδοτική συμμετοχή της Κοινότητας είναι 50 % των δαπανών που αφορούν τις ορολογικές εξετάσεις, τη σφαγή και την καταστροφή των χοίρων, την αποζημίωση για τους σφαγμένους χοίρους, το καθάρισμα και την απολύμανση, την αναδιάρθρωση των εκμεταλλεύσεων της ζώνης 19, την ενίσχυση στη μηχανογράφηση, καθώς και στις δραστηριότητες κατάρτισης με τις οποίες επιβαρύνεται η Πορτογαλία, για ανώτατο ποσό 1 000 000 Ecu.

2. Η χρηματοδοτική συμμετοχή της Κοινότητας χορηγείται μετά από:

- τρίμηνη υποβολή στην Επιτροπή έκθεσης σχετικά με την πρόοδο του προγράμματος, καθώς και τις δαπάνες που έχουν αναληφθεί,

- υποβολή στην Επιτροπή, το αργότερο την 1η Ιουνίου 1996, τελικής έκθεσης σχετικά με την τεχνική εκτέλεση του προγράμματος που συνοδεύεται από δικαιολογητικά έγγραφα που αφορούν τις δαπάνες που έχουν αναληφθεί.

Άρθρο 4

Η παρούσα απόφαση απευθύνεται στην Πορτογαλική Δημοκρατία.

Βρυξέλλες, 21 Δεκεμβρίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 224 της 18. 8. 1990, σ. 19.

(2) ΕΕ αριθ. L 168 της 2. 7. 1994, σ. 31.

(3) ΕΕ αριθ. L 347 της 12. 12. 1990, σ. 27.

(4) ΕΕ αριθ. L 268 της 14. 9. 1992, σ. 54.

(5) ΕΕ αριθ. L 305 της 30. 11. 1994, σ. 38.